**Informatīvais ziņojums**

**„Par maksātnespējas procesa administratoru darbības uzraudzības sistēmas pilnveidošanu”**

**Ievads**

 Informatīvais ziņojums sagatavots, izpildot Ministru kabineta 2013.gada 26.februāra sēdē (prot. Nr. 11 37.§ 4.punkts) Tieslietu ministrijai doto uzdevumu iesniegt izskatīšanai Ministru kabinetā informatīvo ziņojumu par maksātnespējas procesa administratoru (turpmāk – administratoru) iecelšanas un darbības uzraudzības kārtību, lai pilnveidotu administratoru kompetenci sarežģītu procesu administrēšanā, tajā skaitā izvērtējot administratoru iecelšanas procesa efektivitāti, un nodrošinātu caurskatāmāku atskaitīšanās sistēmu par maksātnespējas procesa administratoru ienākumiem.

**1.Administratora profesijas jēdziens**

**1.1.Pārskats par spēkā esošo normatīvo regulējumu**

***Attiecināmie normatīvie akti:***

 - Maksātnespējas likums;

 -  Ministru kabineta 2010.gada 18.maija noteikumi Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību”.

*Administratora profesijas regulējums*

Saskaņā ar Maksātnespējas likuma 9.panta pirmo daļu administrators **ir fiziskā persona**, kura ir ieguvusi administratora sertifikātu un kurai ir Maksātnespējas likumā noteiktās tiesības un pienākumi.

Atbilstoši Ministru kabineta 2010.gada 18.maija noteikumu Nr.461 „Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām un Profesiju klasifikatora lietošanas un aktualizēšanas kārtību” (turpmāk – Profesijas klasifikators)  3.pielikumam, administratora (2619 09 Maksātnespējas procesa ADMINISTRATORS) profesija iekļauta pie citām juridiskajām profesijām kā zvērināts notārs, zvērināts tiesu izpildītājs u.c., ietverot to juristu profesijas standartā. Profesiju klasifikatora 1.20.apakšpunkts, kas nosaka jurista profesijas standartu, paredz, ka jurists veic tiesneša, prokurora, zvērināta advokāta, zvērināta notāra, zvērināta tiesu izpildītāja un maksātnespējas administratora darbu un darbu citās profesijās, kurās nepieciešama jurista kvalifikācija.

**1.2.Problemātikas izvērtējums**

Maksātnespējas likums noteic plašas administratora pilnvaras juridiskās personas maksātnespējas procesā un fiziskās personas maksātnespējas procesā, tai skaitā pārņemt parādnieka mantu un rīkoties ar to, pieņemt lēmumus, kas ietekmē kreditoru intereses, kā arī kļūt par maksātnespējīgā komersanta faktiski vienīgo likumīgo vadītāju (amatpersonu) ar visplašākajām tiesībām lēmumu pieņemšanā un darījumu noslēgšanā. Vienlaikus ne Maksātnespējas likums, ne citi normatīvie akti neparedz administratora profesijas piederību kādai amatu grupai un līdz ar to no minētās grupas izrietošos pienākumus un ierobežojumus.

Pēdējo gadu prakse liecina, ka fakts, ka administratora profesija nepieder kādai amatu grupai, apgrūtina valsts spēju nodrošināt juridisko profesiju vienotu attīstību. Piemēram, saskaņā ar Ministru kabineta 2013.gada 26.februāra sēdes protokollēmumu (prot. Nr. 11 37.§ 1.punkts) valdība ir vēlējusies ieviest vienotu disciplināratbildības regulējumu ar tiesu varu tieši saistītajām profesijām, kas pēc būtības ir zvērināti advokāti, zvērināti tiesu izpildītāji, zvērināti notāri un administratori, taču administratoriem nav paredzēta disciplināratbildība. Tāpat pēdējo gadu prakse liecina, ka administratoru rīcība neatbilst likumdevēja paredzētajam rīcības un kompetences modelim (piemēram, ir apšaubīta administratora rīcība Satversmes lietā Nr.2012-25-01 „Par 2007.gada 1.novembra Maksātnespējas likuma 138.panta atbilstību Latvijas Republikas Satversmes 92. un 105.pantam”, kā arī publiskajā telpā bieži izskan sabiedrības neapmierinātība ar administratora rīcību un kompetenci konkrētos tiesiskās aizsardzības procesos, juridiskās personas maksātnespējas procesos un fiziskās personas maksātnespējas procesos).

Par problēmām administratoru darba kvalitātē liecina arī oficiālā Maksātnespējas administrācijas statistika. Proti, Maksātnespējas administrācijā iesniegto sūdzību skaits par administratoru rīcību ir būtiski pieaudzis kopš 2008.gada, un tendences 2013.gadā neliecina par šo sūdzību skaita mazināšanos (skatīt tabulā):

**Maksātnespējas administrācijā saņemto sūdzību skaits pa gadiem**

|  |  |  |  |  |  |  |
| --- | --- | --- | --- | --- | --- | --- |
| **2007** | **2008** | **2009** | **2010** | **2011** | **2012** | **2013. 9 mēnešos** |
| 99 | 100 | 210 | 347 | 406 | 338 | 213 |

Norādāms, ka saņemto sūdzību pieaugums nav skaidrojams ar tiesiskās aizsardzības procesu, juridiskās personas maksātnespējas procesu un fiziskās personas maksātnespējas procesu skaitu, jo procesu skaits kopš 2010.gada samazinās.

**Ierosināto maksātnespējas procesa lietu skaits**

|  |  |  |  |  |  |  |  |
| --- | --- | --- | --- | --- | --- | --- | --- |
| **Procesa veids** | **2007** | **2008** | **2009** | **2010** | **2011** | **2012** | **2013****9 mēneši** |
| Likums „Par uzņēmumu un uzņēmējsabiedrību maksātnespēju” | 1540 |  |  |  |  |  |  |
| Juridiskās personas maksātnespējas process |  | 1674 | 2765 | 2743 | 926 | 953 | 765 |
| Fiziskās personas maksātnespējas process |  | 7 | 159 | 305 | 959 | 1481 | 1505 |
|  Kopā: 15 802 | 1540 | 1701 | 2924 | 3048 | 1885 | 2434 | 2270 |

**Aktīvo procesu skaits**

**(uz 2013.gada 22.novembri)**

|  |  |
| --- | --- |
| Likums „Par uzņēmumu un uzņēmējsabiedrību maksātnespēju” | 146 |
| Maksātnespējas likums(spēkā līdz 31.10.2010.) | 1506 |
| Maksātnespējas likums(spēkā no 01.11.2010.) | 4729 |
|  Kopā:  | 6381 |

Maksātnespējas administrācijas informācija par sūdzību izskatīšanas rezultātiem un tiesā iesniegtajiem pieteikumiem administratoru atcelšanai no procesa liecina, ka administratoru rīcība procesos nav bijusi atbilstoša (skatīt tabulās):

**Maksātnespējas administrācijas pieņemtie lēmumi par administratoru rīcību**

|  |  |  |
| --- | --- | --- |
| **Gads** | **Atzīti normatīvo aktu pārkāpumi** | **Administratoram uzlikts tiesiskais pienākums** |
| 2009 | 134 | 41 |
| 2010 | 83 | 48 |
| 2011 | 135 | 72 |
| 2012 | 106 | 47\* |
| 20139 mēneši | 118 | 84\*\* |

\*tai skaitā 11 gadījumos, pamatojoties uz to, ka administrators nesniedz paskaidrojumus pēc Maksātnespējas administrācijas pieprasījuma

\*\*tai skaitā 23 gadījumā pamatojoties uz to, ka administrators nesniedz paskaidrojumus pēc Maksātnespējas administrācijas pieprasījuma)

**Maksātnespējas administrācijas tiesā iesniegto pieteikumu skaits par administratora atcelšanu no procesa**

|  |  |  |  |  |  |  |
| --- | --- | --- | --- | --- | --- | --- |
| **2007** | **2008** | **2009** | **2010** | **2011** | **2012** | **2013****9 mēnešos** |
| 99 | 68 | 16 | 86 | 79 | 163 | 50 |

**Tiesā Maksātnespējas administrācijas iesniegto pieteikumu pamats**

|  |  |  |  |  |
| --- | --- | --- | --- | --- |
|  | **2010** | **2011** | **2012** | **2013.** **9 mēnešos** |
| Par normatīvo aktu pārkāpumiem | 19\* | 19\*\* | 5\*\*\* | 18\*\*\*\* |
| Par tiesiskā pienākuma nepildīšanu un/vai informācijas nesniegšanu pēc Maksātnespējas administrācijas pieprasījuma |  | 9 | 7 |  15 |
| Sakarā ar sertifikāta darbības izbeigšanu, jo nav iesniegts iesniegums atkārtotai sertificēšanai |  |  | 44 |   |
| Sakarā ar sertifikāta darbības izbeigšanu, jo nav pietiekams kvalifikācijas pilnveides punktu skaits | 25 |  | 71 |  |
| Sakarā ar drošības līdzekli – veikt administratora pienākumus vai saistībā ar sertifikāta darbības izbeigšanu, jo administrators notiesāts par tīšu noziedzīga nodarījuma izdarīšanu | 41 | 1 | 27 |  8 |
| Administratora nāves gadījumos |  |  | 9 |  |
| Sakarā ar to, ka tiesa pēdējo divu sertifikāta darbības gadu laikā par normatīvo aktu pārkāpumiem ir divas reizes atcēlusi administratoru no pienākumu pildīšanas viņa administrētajos maksātnespējas procesos |  | 50 | - |  9 |
| likuma „Par uzņēmumu un uzņēmējsabiedrību maksātnespēju” pārejas noteikumu 17.1 punkta izpilde | 1 |  |  |  |

 \* tai skaitā 4 gadījumos par smagiem pārkāpumiem

\*\* tai skaitā 10 gadījumos par smagiem pārkāpumiem

 \*\*\* tai skaitā 2 gadījumos par smagiem pārkāpumiem

 \*\*\*\* tai skaitā 2 gadījumos par smagiem pārkāpumiem

Tieslietu ministrijas ieskatā viens no būtiskākajiem trūkumiem administratora darbības regulējumā ir apstāklis, ka administratoram ar likumu ir piešķirtas plašas pilnvaras, administrējot tiesiskās aizsardzības procesu, juridiskās personas maksātnespējas procesu un fiziskās personas maksātnespējas procesu, taču administratora vieta institucionālajā sistēmā nenodrošina pienācīgu kontroles mehānismu. Proti, lai administrators spētu nodrošināt tiesisku procesu gaitu, administratoram savā rīcībā jābūt neitrālam un neatkarīgam. Tā kā administratori juridiski nav uzskatāmi par amatpersonām, administratori nejūt pietiekamu atbildības līmeni un rīkojas kā privātpersonas. Šobrīd var secināt administratoru disciplināratbildības neesamība ir viens no iemesliem zemai profesionālajai atbildībai.

**1.3.Problēmas risinājumi un secinājumi**

Ievērojot minēto problemātiku, Tieslietu ministrija ierosina paredzēt, ka administrators amata darbībā būs pielīdzināms valsts amatpersonai. Uz administratoriem attieksies likumā noteiktie valsts amatpersonas amatu savienošanas ierobežojumi un pienākumi, taču, ņemot vērā administratoru veicamo pienākumu specifiku, administratora amats varētu būt savienojams ar zvērinātu tiesu izpildītāju un zvērinātu advokātu profesiju. Tādējādi, uz administratoru būtu attiecināms likums „Par interešu konflikta novēršanu valsts amatpersonu darbībā”, tai skaitā nosacījums par Korupcijas novēršanas un apkarošanas biroja uzraudzību un regulējums par amatpersonu ienākumu deklarēšanu. Tāpat būtu paredzams, ka administratori par administratora darbību regulējošo normatīvo aktu pārkāpumiem ir saucami pie disciplināratbildības. Tādejādi administratori par savu darbību būtu disciplināri, civiltiesiski un krimināltiesiski atbildīgi.

Lai ieviestu šādu risinājumu, Tieslietu ministrijai ir jāizstrādā attiecīgi grozījumi Maksātnespējas likumā, kas kā priekšlikumi pirms trešā lasījuma būtu iesniedzami Saeimā uz atvērto likumprojektu „Grozījumi Maksātnespējas likumā” (Nr.367/Lp11) līdz 2014.gada 10.janvārim.

**2.Administratoru pretendentu apmācības un sertificēšanas kārtība**

**2.1.Pārskats par spēkā esošo normatīvo regulējumu**

***Attiecināmie normatīvie akti:***

 - Maksātnespējas likums;

 - Ministru kabineta 2010. gada 9. novembra noteikumi Nr. 1038 „Maksātnespējas procesa administratoru pretendentu apmācības un administratoru sertificēšanas kartība”.

***Prasības un kārtība maksātnespējas procesa administratora statusa iegūšanai.***

 Maksātnespējas procesa administratoram izvirzītās prasības un ierobežojumi noteikti Maksātnespējas likuma 13.pantā un tie attiecināmi uz administratoru pretendentu un sertificētu administratoru. Proti, par maksātnespējas procesa administratoru var kļūt rīcībspējīga fiziska persona, kas atbilst šādam prasībām (Maksātnespējas likuma 13.panta pirmā daļa):

 1) sasniegusi 25 gadu vecumu;

 2) saņēmusi valsts atzītu izglītības dokumentu par otrā līmeņa augstākās profesionālās izglītības apgūšanu tiesību zinātnēs un ieguvusi jurista kvalifikāciju vai saņēmusi valsts atzītu izglītības dokumentu un augstākās akadēmiskās izglītības apgūšanu tiesību zinātnēs un ieguvusi zinātnisko grādu;

 3) prot valsts valodu augstākajā līmeni;

 4) pēc nepieciešamās izglītības un kvalifikācijas iegūšanas ir vismaz triju gadu darba pieredze jurista vai tam pielīdzināmā amatā.

 Persona nevar būt par maksātnespējas procesa administratoru, ja tiek konstatēs kāds no šādiem apstākļiem (Maksātnespējas likuma 13.panta otrā daļa):

 1) konstatēta personas neatbilstība kādai no Maksātnespējas procesa likuma 13.panta pirmajā daļā noteiktajām prasībām;

 2) nav pagājuši pieci gadi no administratora sertifikāta darbības izbeigšanas dienas saskaņā ar Maksātnespējas likuma 17.panta pirmās daļas 6.punktu[[1]](#footnote-1) vai otro daļu[[2]](#footnote-2);

 3) personai anulēts administratora sertifikāts[[3]](#footnote-3);

 4) persona atzīta par vainīgu tīša noziedzīga nodarījuma izdarīšanā vai pret kuru izbeigts kriminālprocess par tīša noziedzīga nodarījuma izdarīšanu uz personu nereabilitējoša pamata;

 5) personai pēdējo piecu gadu laikā pasludināts fiziskās personas maksātnespējas process;

 6) persona ir bijusi juridiskās personas pārvaldes institūcijas loceklis un savas nolaidības dēļ vai tīši novedusi šo juridisko personu līdz juridiskās personas maksātnespējas procesam;

 7) persona, pamatojoties uz lēmumu disciplinārlietā, izslēgta no zvērinātu advokātu vai viņu palīgu skaita, atlaista no prokurora amata vai atcelta no zvērināta tiesu izpildītāja, viņa palīga amata, zvērināta notāra, viņa palīga amata vai tiesneša amata, kamēr nav pagājuši pieci gadi no dienas, kad lēmums disciplinārlietā stājās spēkā.

 Papildus minētajam, lai persona būtu tiesīga iegūt administratora sertifikātu, tai ir jāsaņem apliecinājums par administratoru pretendentu apmācības programmas noklausīšanos (noklausījusies vismaz 70% no apmācības programmas) un sekmīgi jānokārto administratora kvalifikācijas eksāmens.

 Administratoru pretendentu apmācības programmā ietveramos mācību priekšmetus un administratora kvalifikācijas eksāmena organizēšanu, norisi un eksāmena darbu vērtēšanas kārtību nosaka Ministru kabineta 2010.gada 9.novembra noteikumi Nr.1038 „Maksātnespējas procesa administratoru pretendentu apmācības un maksātnespējas procesa administratoru sertificēšanas kartība”.

 Administratoru pretendentu apmācību ne retāk kā reizi divos gados organizē biedrība „Latvijas Sertificēto maksātnespējas procesa administratoru asociācija” (turpmāk tekstā - Administratoru asociācija). Pēc apmācības noslēguma ne vēlāk kā trīs mēnešus pirms administratora kvalifikācijas eksāmena izsludina pieteikšanos eksāmenam. Normatīvajos aktos noteikti dokumenti un informācija, ko administratora pretendents iesniedz, piesakoties administratora kvalifikācijas eksāmenam. Pirms administratora kvalifikācijas eksāmena izvērtē administratora pretendenta iesniegtos dokumentus un pretendenta atbilstību administratoram izvirzītajām prasībām un lemj par atļauju vai atteikumu kārtot administratora kvalifikācijas eksāmenu.

 Administratora kvalifikācijas eksāmenam ir divas daļas - praktiskā daļa un teorētiskā daļa. Eksāmena praktiskajā daļā administratora pretendents risina vienu jautājumu maksātnespējas jomā un otru jautājumu grāmatvedības jomā. Eksāmena teorētiskajā daļā pretendents atbild uz 10 jautājumiem. Teorētiskās daļas jautājumos tiek ietverti jautājumi visos apmācību programmas mācību priekšmetos.

 Administratora kvalifikācijas eksāmena darbus vērtē Sertifikācijas komisija, nepieciešamības gadījumā pieaicinot attiecīgās nozares speciālistus. Sertifikācijas komisijas sastāvā ir divi Administratoru asociācijas pārstāvji un trīs augstskolu akadēmiskā personāla pārstāvji ar vismaz piecu gadu praktisko pieredzi specializācijā kādā no administratoru pretendentu apmācībā ietvertajiem mācību priekšmetiem. Sertifikācijas komisija nepiedalās administratora kvalifikācijas eksāmena norisē.

 Pamatojoties uz Sertifikācijas komisijas vērtējumu un citiem normatīvajos aktos noteiktiem kritērijiem, Administratoru asociācija lemj par sertifikāta izsniegšanu administratora pretendentam vai par atteikumu izsniegt sertifikātu. Sertifikātu izsniedz uz diviem gadiem.

***Maksātnespējas procesa administratoru zināšanu un iemaņu pārbaudes prasības pēc iecelšanas amatā.***

 Pēc sertifikāta iegūšanas administratoram ir pienākums veikt profesionālo darbību un regulāri pilnveidot savu kvalifikāciju atbilstoši normatīvajos aktos noteiktajai kārtībai un apjomam. Administratora profesionālo darbību un kvalifikāciju izvērtē reizi divos gados, veicot atkārtotu sertificēšanu.

 Atkārtotas sertificēšanas laikā vērtē administratora profesionālās darbības un kvalifikācijas pilnveides rādītājus 24 mēnešu periodā (vērtēšanas periods). Lai administrators tiktu atkārtoti sertificēts, viņam vērtēšanas periodā jāiegūst vismaz 100 punkti, no kuriem vismaz 50 punkti iegūti par profesionālo darbību un vismaz 50 - par kvalifikācijas pilnveidi.

 Vērtējot administratora *profesionālās darbības rādītāju*, pārbauda, vai administrators vērtēšanas periodā ir veicis profesionālo darbību. Administratora profesionālās darbības rādītāju vērtē, piešķirot punktus:

 1) par katru vērtēšanas periodā pabeigtu tiesiskās aizsardzības procesu vai procesu administratoram piešķir 15 punktus;

 2) par katru vērtēšanas periodā uzsāktu vai lietvedībā esošu, bet nepabeigtu tiesiskās aizsardzības procesu vai administratoram piešķir 10 punktus;

 3) par administratora profesionālajā darbībā pieļautiem normatīvo aktu pārkāpumiem administratoram piešķir mīnus punktus:

a) par atcelšanu no administratora pienākumu pildīšanas par normatīvo aktu pārkāpumiem tiesiskās aizsardzības procesā vai maksātnespējas procesā piešķir mīnus 30 punktus;

b) par katru Maksātnespējas administrācijā iesniegtu sūdzību, kuru izskatot konstatēti normatīvo aktu pārkāpumi, piešķir mīnus 10 punktus;

c) par uzraudzības kārtībā Maksātnespējas administrācija par konstatētiem pārkāpumiem konkrētā tiesiskās aizsardzības procesā vai maksātnespējas procesā piešķir mīnus 5 punktus.

 Savukārt vērtējot administratora *kvalifikācijas pilnveides rādītājus*, pārbauda, vai administrators vērtēšanas periodā ir veicis profesionālās kvalifikācijas pilnveidi. Administrators savu profesionālo kvalifikāciju pilnveido:

 1) apmeklējot Administratoru asociācijas vai Maksātnespējas administrācijas organizētus kvalifikācijas pilnveides pasākumus un iegūstot 1 punktu par katru akadēmisko stundu;

 2) sagatavojot un pasniedzot Administratoru asociācijas vai Maksātnespējas administrācijas organizētus kvalifikācijas pilnveides pasākumus un iegūstot 1 punktu par katru akadēmisko stundu.

 Ja administrators profesionālajā darbībā pieļāvis normatīvo aktu pārkāpumus un ieguvis mīnus punktus sūdzību vai uzraudzības kārtībā, lai sasniegtu atkārtotai sertificēšanai nepieciešamo summāro rādītāju, administratoram par iegūtajiem mīnus punktiem jāsaņem atbilstošs plus punktu skaits, veicot kvalifikācijas pilnveidi.

 Ņemot vērā minēto, administratora atkārtota sertificēšana nenozīmē sertificēšanas procesu no jauna, proti, administrators netiek atkārtoti eksaminēts, bet tiek pārbaudīta administratora profesionālā atbilstība normatīvajos aktos noteiktiem kritērijiem sertifikāta darbības termiņa pagarināšanai. Administratoram ir pienākums praktizēt un turpināt pastāvīgu apmācību zināšanu saglabāšanai un uzlabošanai.

Tātad administratoru apmācību, sertifikāciju, atkārtotu sertifikāciju, sertifikātu izsniegšanu, sertifikātu darbības termiņu pagarināšanu, kā arī sertifikāta darbības izbeigšanu un anulēšanu veic Latvijas Sertificēto maksātnespējas procesa administratoru asociācija.

Administratoru asociācija ir veikusi nepieciešamās darbības, lai tiktu akreditēta VA „Latvijas Nacionālais akreditācijas birojs”, atbilstoši standartam LVS EN ISO/IEC 17024 (Atbilstības novērtēšana. Vispārīgās prasības personu sertificēšanas institūcijām (turpmāk - Standarts). Saskaņā ar VA „Latvijas Nacionālais akreditācijas birojs” 2010.gada 22.jūnija lēmumu Nr.131/2010, Administratoru asociācijai tiek piešķirta akreditācija (reģistrācijas Nr.LATAK-S3-411-00-2010-A) atbilstībai Standarta prasībām visā pieteiktajā akreditācijas sfērā – administrators.

**2.2.Citu Eiropas Savienības valstu normatīvais regulējums**

 Iegūtās informācijas apkopošanas rezultātā gūti šādi secinājumi par raksturīgākajiem normatīvo aktu noteikumiem administratoriem ārvalstīs (skatīt tabulā):

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| *Normatīvajā regulējumā paredzēts* | **Francija** | **Vācija** | **Polija** | **Spānija** | **Zviedrija** | **Apvienotā Karaliste** | **Igaunija** | **Čehija** | **Lietuva** |
| Noteiktas kvalifikācijas prasības | + | - | + | + | + | + | - | + | + |
| Noteikts profesionālās pieredzes stāžs, lai iekļūtu profesijā | + | + | + | + | + | - | - | + | + |
| Konkrētas izglītības prasības | + | + | + | + | + | + | - | + | + |
| Profesionālās apmācības prasība | + | - | - | - | - | + | - | - | - |
| Paredzēts eksāmens iekļūšanai profesijā | + | - | + | - | \_ | + | + | + | + |
| Obligāta kvalifikācijas paaugstināšanas apmācību apmeklēšana | + | - | - | - | - | + | - | - | + |
| Kvalifikācijas apmācības nodrošina:a) valsts varas pārstāvis;b) profesionālā organizācija | b) | - | - | - | - | b) | - | - | b) |
| Obligātas regulāras kvalifikācijas pārbaudes | - | - | - | - | - | - | - | - | + |

Eiropas Savienības dalībvalstīs ir vērojamas atšķirīgas pieejas maksātnespējas administratoru un tiem pielīdzināto personu profesijas regulējumam. Daļā valstu administrēt vai uzraudzīt maksātnespējas, restrukturizācijas vai likvidācijas procesus var jebkura persona, kurai ir jāpiemīt vairāk vai mazāk izsmeļoši noteiktām kvalitātēm, jeb ir tā saucamais „*atvērtais saraksts*”. Turklāt atsevišķās valstīs tiesneši bauda plašu rīcības brīvību maksātnespējas administratora izvēlē un normatīvā regulējuma trūkums tiek aizpildīts ar tiesu prakses atziņām. Citās valstīs, turpretī, administratora profesija ir stingri reglamentēta un ir izveidoti licencēto personu reģistri, jeb var runāt par tā saucamo „*slēgtā saraksta*” sistēmu.

 Pēdējā desmitgadē ir vērojama tendence administratora institūta regulējumu noteikt detalizētāku. Laika periodā no 2003.gada līdz 2009.gadam 11 Eiropas Savienības dalībvalstis[[4]](#footnote-4), tostarp Latvija, ieviesa regulējumu, kas nosaka prasības pieejai administratora profesijai. Turklāt šobrīd 12 Eiropas Savienības dalībvalstis[[5]](#footnote-5), ieskaitot Latviju, kā priekšnosacījumu pieejai profesijai izvirza sekmīgi nokārtotu profesionālo eksāmenu. Kā pamatojums nepieciešamībai pēc reformām, kuru mērķis ir pastiprināt administratora institūtu tiek minēti: arvien pieaugošais uzdevumu klāsts un to sarežģītības pakāpe, pārrobežas maksātnespējas procesu skaita pieaugums un Eiropas Savienības Padomes regulas Nr.1396/2000 ieviešana, maksātnespējas tiesību nozīmes pieaugums Eiropas Savienības kopējā tirgus ietvaros.[[6]](#footnote-6) Nav sastopami pretēji piemēri, kad administratora profesija tiktu liberalizēta.

 Augstāk norādītais valstu administratora institūta apskats liecina par to, ka zema reglamentācijas pakāpe un atvērtā saraksta sistēma ir raksturīga valstīm, kur tiesnešiem, kas izskata maksātnespējas lietas, ir piešķirta plaša rīcības brīvība, pieņemot lēmumu par administratora iecelšanu, vadoties no normatīvajos aktos iestrādātām ģenerālklauzulām. Minētā pamatā, iespējams, ir arī apstāklis, ka šajās valstīs maksātnespējas lietas izskata specializētās maksātnespējas tiesas vai komerctiesas – tiesas, kuru kompetencē ir šaurāks izskatāmo jautājumu loks. Savukārt jaunattīstības valstīs, kas saskārušās ar nepieciešamību veikt intensīvas maksātnespējas un uzņēmējdarbības regulējuma reformas pēdējās divās desmitgadēs, šobrīd pārsvarā ir slēgtā saraksta sistēmas ar izvērstām prasībām maksātnespējas procesa administratoriem. Minētais cita starpā saskan arī ar starptautisko organizāciju ieteikumtiesību instrumentos atrodamajām rekomendācijām. *Eiropas Rekonstrukcijas un attīstības bankas „Maksātnespējas administratoru principi*”[[7]](#footnote-7) rekomendē paredzēt maksātnespējas procesa administratoru regulējumu. Saskaņā ar šiem principiem maksātnespējas regulējumam cita starp ir jāparedz:

- kvalifikācijas prasības, kuras ietver atbilstošu izglītības standartu, darbā būtiskas praktiskās iemaņas un labu raksturu;

- eksamināciju maksātnespējas tiesībās un praksē, kā arī citos būtiski svarīgos priekšmetos, pie kam, eksaminācijas un tālākizglītības nodrošināšanas funkcijas var nodot valsts iestādes vai neatkarīgas nevalstiskas institūcijas pārziņā;

- licencēšanas sistēma kandidātiem, kuriem piemīt nepieciešamā kvalifikācija, pie kam, licencēšanas funkcija var tikt nodota valsts iestādes vai neatkarīgas nevalstiskas institūcijas pārziņā;

- licencēto administratoru reģistru, kas ir pieejams katrai tiesai, kurai ir piekritība skatīt maksātnespējas lietas, kā arī vispārējai publikai;

- tālākizglītības prasības;

- atkārtota licencēšana (vēlams), padarot to atkarīgu no maksātnespējas procesu vadīšana novērtējuma, sekmīgas tālākizglītības un citiem faktoriem.

**2.3.Problemātikas izvērtējums**

Šobrīd, lai fiziskā persona varētu strādāt par administratoru, tai ir jāatbilst Maksātnespējas likumā noteiktajiem kritērijiem, tai skaitā jābūt attiecīgajai izglītībai, tai ir jāiziet administratoru pretendentu apmācības kurss, jānokārto eksāmens un jāiegūst sertifikāts. Šādas prasības ir izvirzītas, lai nodrošinātu augsti kvalificētu un profesionālu speciālistu – administratoru darbību maksātnespējas jomā Latvijā, ņemot vērā administratoram noteikto augsto atbildības līmeni un to, ka administrators darbojas kreditoru interesēs, pārņem un realizē parādnieka mantu, kā arī realizē citas būtiskas Maksātnespējas likumā noteiktās pilnvaras un ir atbildīgs likumā noteiktajā kārtībā par veikto darbību profesionalitāti un kvalitāti.

Šobrīd spēkā esošais tiesiskais regulējums administratoru sertificēšanas jomā ir veidots, ņemot vērā starptautisko pieredzi, kā arī starptautisko organizāciju ieteikumus maksātnespējas jomas tiesiskā regulējuma līdzsvarošanai. Tas ir vērsts uz kvalitatīvas un tiesību normām atbilstošas maksātnespējas procesa norises nodrošināšanu kvalificētas un profesionālas personas vadībā. **Vienlaikus, Tieslietu ministrijas ieskatā, sertificēšanas process, kas ir nodots privātajam subjektam, nav spējis nodrošināt pietiekoši augstu profesijas prestižu, kas tādejādi rada nepieciešamību vērsties pie stingrākas valsts uzraudzības pār procesu.**

**2.4.Secinājumi**

Tieslietu ministrija ierosina kardināli mainīt administratoru kvalifikācijas sistēmu. Proti, administratorus amatā varētu iecelt uz mūžu, tādējādi mainot pašreizējo pieeju, ka administratori var pildīt savus amata pienākumus uz sertifikāta darbības termiņa laiku. Personām, kuras vēlētos ieņemt administratora amatu, būtu jākārto administratoru eksāmens. Lēmumu par kvalifikācijas pārbaudes rezultātiem pieņemtu eksaminācijas komisija. Eksaminācijas komisijas lēmumu par kvalifikācijas eksāmena rezultātiem iesniegtu apstiprināšanai Maksātnespējas administrācijas direktoram. Administratoru amatā ieceltu Maksātnespējas administrācijas direktors.

Nolūkā nodrošināt administratoru funkciju izpildes kvalitāti un stimulēt administratoru pastāvīgu zināšanu papildināšanu, kā vienu no mehānismiem varētu paredzēt regulāro kvalifikācijas eksāmenu, kas ir obligāti kārtojams ne retāk kā reizi trijos gados (skaitot no amatā iecelšanas dienas vai iepriekšējā kvalifikācijas eksāmena nokārtošanas dienas) un par kura kārtošanu nebūtu jāmaksā. Kvalifikācijas eksāmenā eksaminācijas komisija pārbaudītu administratoru teorētiskās zināšanas (arī normatīvo aktu pārzināšanu), kas nepieciešamas, lai veiktu administratora amata pienākumus, kā arī šo zināšanu piemērošanas prasmi. Personām, kuras eksāmenu būtu nokārtojušas, par to izsniegtu apliecību, kuras derīguma termiņš būtu trīs gadi. Regulāros kvalifikācijas eksāmenus organizētu un nodrošinātu Maksātnespējas administrācija.

**3.Kārtība, kādā administrators tiek iecelts juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā**

**3.1.Pārskats par spēkā esošo normatīvo regulējumu**

***Attiecināmie normatīvie akti:***

 - Maksātnespējas likums;

 - Civilprocesa likums;

 - Ministru kabineta 2010.gada 26.oktobra noteikumi Nr.1001 „Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu”.

***Kārtība, kādā tiesai tiek ieteikts administratora amata kandidāts.***

 Administratora kandidātu tiesiskās aizsardzības procesā iesaka tiesai parādnieks, ja viņš ir vienojies ar administratoru un pārējiem kreditoriem, vai Maksātnespējas administrācija (Maksātnespējas likuma 35.pants). Administratora kandidātu ārpustiesas tiesiskās aizsardzības procesā iesaka tiesai parādnieks, ja viņš ir vienojies par to ar pārējiem kreditoriem (Maksātnespējas likuma 54.pants)

Administratora kandidātu juridiskās personas maksātnespējas procesā un fiziskās personas maksātnespējas procesā iesaka tiesai Maksātnespējas administrācija (Maksātnespējas likuma 59.pants un 135.pants).

Tiesiskās aizsardzības procesā, kas uzsākts, izbeidzot juridiskās personas maksātnespējas procesu, turpina pildīt administrators, kurš iecelts juridiskās personas maksātnespējas procesā, ja parādnieks nav vienojies ar kreditoriem par citu administratoru (Maksātnespējas likuma 35.panta piektā daļa).

Juridiskās personas maksātnespējas procesā, kas pasludināts vienlaikus ar tiesiskās aizsardzības procesa izbeigšanu, administratora pienākumus turpina pildīt administrators, kurš iecelts tiesiskās aizsardzības procesā (Maksātnespējas likuma 59.panta trešā daļa).

Juridiskās personas maksātnespējas procesā un fiziskās personas maksātnespējas procesā, ja kreditoru sapulce ierosinājusi atcelt Maksātnespējas administrācijas ieteikto un tiesas iecelto administratoru, kreditoru sapulces norīkots pārstāvis iesaka tiesai kreditoru sapulcē atbalstīto administratora amata kandidātu, vai šāda atbalsta negūšanas gadījumā, tiesai jaunu administratora amata kandidātu izvēlas un iesaka Maksātnespējas administrācija (Maksātnespējas likuma 59.panta ceturtā daļa).

Parādnieka ieteikums tiesai par administratora kandidātu izpaužas, attiecīgo kandidātu norādot tiesiskās aizsardzības procesa pasākumu plānā.

Maksātnespējas administrācija administratora amata kandidātu konkrētam tiesiskās aizsardzības procesam, juridiskās personas maksātnespējas procesam vai fiziskās personas maksātnespējas procesam izvēlas un iesaka, izveidojot piecus atsevišķus administratora amata pretendentu sarakstus atbilstoši attiecīgās apgabaltiesas darbības teritorijai. Maksātnespējas administrācija no pretendentu saraksta secīgi izvēlas attiecīgo administratora amata pretendentu atbilstoši attiecīgās apgabaltiesas darbības teritorijai un savieto ar subjektu saraksta attiecīgo administrēšanai vakanto subjektu atbilstoši attiecīgās apgabaltiesas darbības teritorijai. Šobrīd ir izveidoti pieci atsevišķi administratora amata pretendentu saraksti (atbilstoši Rīgas, Vidzemes, Latgales, Kurzemes, Zemgales apgabaltiesas darbības teritorijai) un jebkuram administratoram ir tiesības izvēlēties, kurā no administratora amata pretendenta sarakstiem iestāties. Administrators var vienlaikus atrasties arī vairākos vai visos administratora amata pretendenta sarakstos.

Ja izvēlētais administratora amata pretendents šo noteikumu 12.punktā noteiktajā kārtībā iesniedzis Maksātnespējas administrācijai atteikumu pildīt administratora pienākumus konkrētajā tiesiskās aizsardzības procesā, juridiskās personas maksātnespējas procesā vai fiziskās personas maksātnespējas procesā, viņu ierindo pretendentu saraksta beigās, bet no pretendentu saraksta secīgi izvēlas nākamo administratora amata pretendentu.

Maksātnespējas administrācija, nosūtot tiesai priekšlikumu par izvirzītā administratora amata kandidāta ieteikšanu konkrētā tiesiskās aizsardzības procesā, juridiskās personas maksātnespējas procesā vai fiziskās personas maksātnespējas procesā, ievieto attiecīgu informāciju Maksātnespējas administrācijas tīmekļa vietnē, kā arī Maksātnespējas administrācijas tiesai ieteikto administratora amata kandidātu ierindo pretendentu saraksta beigās.

***Kārtība, kādā tiesa ieceļ administratoru konkrētā juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā.***

Pēc tam, kad pieņemts lēmums par tiesiskās aizsardzības procesa lietas ierosināšanu, tiesnesis lemj par administratora amata kandidāta atbilstību administratora pienākumu pildīšanai attiecīgajā tiesiskās aizsardzības procesā un par viņa iecelšanu par administratoru. Konstatējis, ka parādnieka norādītajam vai Maksātnespējas administrācijas ieteiktajam administratora amata kandidātam pastāv ierobežojumi administratora pienākumu pildīšanai attiecīgajā tiesiskās aizsardzības procesā, tiesnesis pieņem lēmumu par atteikumu iecelt administratora amata kandidātu par administratoru un nosūta Maksātnespējas administrācijai aicinājumu ieteikt jaunu administratora amata kandidātu. Lēmuma par administratora iecelšanu norakstu nosūta administratoram un atbildīgajai iestādei, kas veic ierakstus maksātnespējas reģistrā (Civilprocesa likuma 341.5pants).

Pēc tam, kad saņemts Maksātnespējas administrācijas priekšlikums par administratora amata kandidātu, tiesnesis izvērtē tā atbilstību administratora pienākumu veikšanai attiecīgajā juridiskās personas maksātnespējas procesā. Konstatējis, ka Maksātnespējas administrācijas ieteiktajam administratora amata kandidātam pastāv ierobežojumi administratora pienākumu pildīšanai attiecīgajā juridiskās personas maksātnespējas procesā, tiesnesis pieņem lēmumu par atteikumu iecelt administratora amata kandidātu par administratoru un nosūta Maksātnespējas administrācijai aicinājumu ieteikt jaunu administratora amata kandidātu (Civilprocesa likuma 363.10pants).

Pēc tam, kad saņemts Maksātnespējas administrācijas priekšlikums par administratora amata kandidātu, tiesnesis izvērtē tā atbilstību administratora pienākumu veikšanai attiecīgajā fiziskās personas maksātnespējas procesā. Tiesa ieceļ Maksātnespējas administrācijas ieteikto administratora amata kandidātu par administratoru, apmierinot pieteikumu. Konstatējis, ka Maksātnespējas administrācijas ieteiktajam administratora amata kandidātam pastāv ierobežojumi administratora pienākumu pildīšanai attiecīgajā fiziskās personas maksātnespējas procesā, tiesnesis pieņem lēmumu par atteikumu iecelt administratora amata kandidātu par administratoru un nosūta Maksātnespējas administrācijai aicinājumu ieteikt jaunu administratora amata kandidātu (Civilprocesa likuma 363.26pants).

Pieņemot lēmumu par administratora atcelšanu pēc kreditoru sapulces ierosinājuma, tiesa ieceļ par administratoru kreditoru sapulces izvirzīto administratora amata kandidātu. Ja kreditoru sapulce nav iesniegusi priekšlikumu par jaunu administratora amata kandidātu, tiesa lemj par Maksātnespējas administrācijas ieteiktu administratora amata kandidātu. Konstatējusi, ka kreditoru sapulces izvirzītajam vai Maksātnespējas administrācijas ieteiktajam administratora amata kandidātam pastāv ierobežojumi administratora pienākumu pildīšanai attiecīgajā juridiskās personas maksātnespējas procesā, tiesnesis pieņem lēmumu par atteikumu iecelt administratora amata kandidātu par administratoru un nosūta Maksātnespējas administrācijai aicinājumu ieteikt jaunu administratora amata kandidātu (Civilprocesa likuma 363.14pants).

**3.2.Problemātikas izvērtējums**

Administratoru ieteikšana atbilstoši apgabaltiesu darbības teritorijām bija cieši saistīta ar iepriekš spēkā esošā maksātnespējas procesa regulējumu. Proti, lai samazinātu maksātnespējas procesa izmaksas (kreditoru sapulču rīkošana, korespondences sūtīšana, transporta izmaksas u.c.), tika paredzēta kārtība, kas ļāva administratoram izvēlēties iestāties savai prakses vietai atbilstošā apgabaltiesas darbības teritorijai piesaistītā administratoru pretendentu sarakstā.

Līdz ar Maksātnespējas likumu, kas stājās spēkā 2010.gada 1.novembrī, ir mainījusies arī attiecīgu procesu izmaksu veidojošo elementu struktūra. Piemēram, kreditoru sapulcei ir tikai pakārtota loma maksātnespējas procesa norisē un lielākā daļa procesu norit, nesasaucot nevienu kreditoru sapulci. Tāpat administratora saziņa ar kreditoriem pārsvarā notiek, izmantojot elektroniskā pasta saziņas līdzekļus. Līdz ar to ir zudis viens no būtiskajiem argumentiem, kas kalpoja par pamatu piecu atsevišķu administratora amata pretendentu sarakstu izveidošanai.

Absolūtais vairākums administratoru, kuri izteikuši vēlmi administrēt maksātnespējas subjektus vai tiesiskās aizsardzības procesā esošus subjektus, ir iestājušies Rīgas apgabaltiesas darbības teritorijas administratoru amata pretendentu sarakstā. Tikai seši no minētajiem administratoriem vēlmi administrēt ir izteikuši Rīgas apgabaltiesas darbības teritorijai atbilstošā administratora amata pretendentu sarakstā, pārējie 315 administratori vēlmi administrēt izteikuši vismaz 2 vai vairāk administratoru amata pretendentu sarakstos. Uz informācijas gatavošanas brīdi nebija neviena administratora, kurš būtu iestājies tikai Vidzemes, Latgales, Kurzemes vai Zemgales apgabaltiesas darbības teritorijai atbilstošā administratoru pretendentu sarakstā. Trīs ceturtdaļas no visiem administrēšanai vakantajiem subjektiem piekrita Rīgas apgabaltiesas darbības teritorijai, savukārt pārējo Latvijas apgabaltiesu darbības teritoriju lietu īpatsvars sastādīja tikai vienu ceturtdaļu kopā. No minētā ir atkarīgs administratora amata pretendentu saraksta kustības ātrums – laiks no brīža, kad konkrēts administrators tiek ieteikts tiesai, līdz nākamajai ieteikšanai (skatīt tabulā):

|  |  |
| --- | --- |
| **Apgabaltiesas darbības teritorijai atbilstošais administratoru amata pretendentu saraksts** | **Administratora amata pretendentu saraksta kustības ātrumu mēnešos** |
| Rīgas apgabaltiesas darbības teritorija | 2 mēneši |
| Kurzemes apgabaltiesas darbības teritorija | 14 mēneši |
| Latgales apgabaltiesas darbības teritorija | 16 mēneši |
| Vidzemes apgabaltiesas darbības teritorija | 22 mēneši |
| Zemgales apgabaltiesas darbības teritorija | 12 mēneši |

Saskaņā ar tabulā ietvertajiem datiem vienīgais administratoru amata pretendentu saraksts, kura kustības ātrums ir samērīgs, lai administratoram dotu iespēju iegūt sertifikāta darbības pagarināšanai nepieciešamo punktu skaitu, tiktu ieteikts kā administratora amata kandidāts, ir Rīgas apgabaltiesas darbības teritorijai atbilstošais saraksts. Pārējās apgabaltiesas darbības teritorijās administratoru pretendentu saraksta kustības ātrums ir nepietiekams, lai administratori iegūtu administratora sertifikāta darbības termiņa pagarināšanai nepieciešamo punktu skaitu par profesionālo darbību (uzsāktie procesi). Proti, administratoram iestājoties, piemēram, tikai Vidzemes apgabaltiesas darbības teritorijai atbilstošā administratora amata pretendentu sarakstā, nav iespējams ar savu profesionālo darbību iegūt normatīvajos aktos paredzēto administratora sertifikāta darbības termiņa pagarināšanai nepieciešamo punktu skaitu par profesionālo darbību, jo šajā apgabalā uzsākto juridiskās personas maksātnespējas procesu, fiziskās personas maksātnespējas procesu un tiesiskās aizsardzības procesu skaits ir nepietiekams.

Administratoru ieteikšanas sistēmai ir jāspēj nodrošināt vienmērīgu administrējamo subjektu sadalījumu starp visiem administratoriem, vienlaikus nodrošinot nejaušu administratora amata pretendenta izvēli un ieteikšanu. Norādāms, ka praksē konstatēts, ka vienā birojā strādājoši vai citā veidā cieši saistīti administratori konkrētās apgabaltiesas darbības teritorijas administratoru sarakstā stāv blakus. Līdz ar to veidojas situācija, ka, teorētiski zinot rindas kustības ātrumu, ir iespējams izmantot rindu un administrēšanai vakantam subjektam iegūt administratora amata pretendentu no konkrēta iepriekš zināma administratoru loka. Turklāt, jo lēnāks administratoru amata pretendentu saraksta kustības ātrums, jo iespēja iegūt iepriekš zināmu administratoru konkrētā maksātnespējas subjekta administrēšanai palielinās. Ar šobrīd spēkā esošo tiesisko regulējumu šādu situāciju novērst nav iespējams.

**3.3.Iespējamais problēmas risinājums**

Izvērtējot šobrīd spēkā esošo kārtību, kādā administrators tiek iecelts juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā, secināms, ka to ir nepieciešams pārskatīt. Ņemot vērā minēto, Tieslietu ministrija ir izstrādājusi Ministru kabineta noteikumu projektu „Grozījumi Ministru kabineta 2010.gada 26.oktobra noteikumos Nr.1001 „Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu””, kas paredz izveidot vienu administratoru amata pretendentu sarakstu, vienlaicīgi pārskatot spēkā esošo administratoru pieteikšanās un atteikšanās kārtību no administratoru pretendenta saraksta.

Administratoru amata pretendentu saraksts – rinda – kopš tās ieviešanas ir pierādījusi, ka sekmīgi ir iespējams vienmērīgs administrējamo subjektu sadalījums starp visiem administratoriem. Ņemot vērā, ka šobrīd normatīvie akti neparedz administratoru specializēšanos vai dalījumu pēc citiem kritērijiem, ir būtiski saglabāt vienlīdzīgas iespējas visiem administratoriem tikt ieteiktiem par administratora amata kandidātiem.

Viena administratora amata pretendentu saraksta izveide ir finansiāli un tehniski viegli īstenojams projekts. Par pamatu tiks izmantots Rīgas apgabaltiesas darbības teritorijas pretendentu saraksts, kurā jau šobrīd ir iestājies absolūtais vairākums administratoru, kuri izteikuši vēlmi administrēt maksātnespējas subjektus vai tiesiskās aizsardzības procesā esošus subjektus. Turklāt Maksātnespējas administrācijas noslēgtā līguma ietvaros ar tīmekļa vietnes uzturētāju tehniskos darbus, lai pielāgotu Maksātnespējas administrācijas tīmekļa vietni vienam administratoru pretendentu sarakstam, ir iespējams veikt ar salīdzinoši nelielām finanšu investīcijām.

Izveidojot vienu administratoru amata pretendentu sarakstu, rindas kustības ātrums palielināsies vismaz par vienu ceturtdaļu - attiecīgi mazāk kā divos mēnešos katram administratoram tiks nodrošināta iespēja tikt ieteiktam par administratora amata kandidātu. Būtiski, ka viena administratora pretendentu saraksta izveidošana novērsīs situāciju, kad parādnieka juridiskās adreses maiņa pirms maksātnespējas ietekmē piekritību konkrētam administratoru pretendentu sarakstam.

Izveidojot vienu administratoru pretendentu sarakstu, iespēja prognozējot rindas kustību un iegūt administratoru no iepriekš zināma administratoru loka tiek samazināta līdz minimumam, jo ir praktiski neiespējami precīzi prognozēt pilnīgi visu tiesu lietvedībā esošo maksātnespējas procesu un tiesiskās aizsardzības procesu virzību, lai izvēlētos konkrēto brīdi pieteikuma iesniegšanai tiesā.

Īstenojot šo priekšlikumu, tiks noteikts pārejas periods, lai slēgtu pārējos administratoru amata pretendentu sarakstus. Tāpat ar noteikumiem tiks paredzēts no noteikumu spēkā stāšanās brīža un turpmāk reizi gadā pretendentu sarakstu sajaukt, sarindojot administratoru pretendentus nejaušā secībā.

**3.4.Secinājumi**

Izvērtējot šobrīd spēkā esošo kārtību, kādā administrators tiek iecelts juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā, secināms, ka to ir nepieciešams pārskatīt.

Norādāms, ka Tieslietu ministrijas ieskatā kārtības pārskatīšana ir jāveic pēc iespējas ātrāk. Ievērojot minēto, Tieslietu ministrija jau šobrīd strādā pie grozījumiem Ministru kabineta 2010.gada 26.oktobra noteikumos Nr.1001 „Kārtība, kādā Maksātnespējas administrācija izvēlas un iesaka tiesai maksātnespējas procesa administratora amata kandidātu”.

**4.Administratoru darbības uzraudzība**

**4.1.Pārskats par spēkā esošo normatīvo regulējumu**

***Attiecināmie normatīvie akti:***

 - Maksātnespējas likums;

 - Civilprocesa likums;

 - Ministru kabineta 2010. gada 26. oktobra noteikumi Nr.1003 „Noteikumi par maksātnespējas procesa administratora darbības pārskatu un tā aizpildīšanas kārtību”;

- Ministru kabineta 2010. gada 26. oktobra noteikumi Nr.1005 „Noteikumi par maksātnespējas procesa administratora civiltiesiskās atbildības apdrošināšanas kārtību un minimālo apdrošinājuma summu”.

***Administratoru darbības uzraudzības veidi.***

Saskaņā ar Maksātnespējas likuma 26.pantu administrators nodrošina efektīvu un likumīgu tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu. Maksātnespējas likums piešķir administratoram dažādus tiesiskus instrumentus, lai varētu īstenot maksātnespējas procesu, tai skaitā arī kontroli pār maksātnespējas procesa norisi.

Administratoru darbību juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā uzrauga Maksātnespējas administrācija, tiesa, Latvijas Sertificēto maksātnespējas procesa administratoru asociācija un kreditori.

Maksātnespējas administrācijas, Tiesas uzraudzības metodes skatīt tabulā:

|  |  |
| --- | --- |
| **Maksātnespējas administrācija (MNA)** | **Tiesa** |
| **MNA pieņem lēmumus par:**1) maksātnespējīgo darba devēju darbinieku prasījumu apmierināšanu (MNA lēmumu var apstrīdēt TM; TM lēmumu par MNA lēmumu var apstrīdēt tiesā\*);2) maksātnespējas procesa izmaksu segšanu (MNA lēmumu var apstrīdēt TM; TM lēmumu par MNA lēmumu var apstrīdēt tiesā\*);3) **administratora rīcību** tiesiskās aizsardzības procesā vai maksātnespējas procesā, **kā arī par tiesiskā pienākuma uzlikšanu pārkāpuma konstatēšanas gadījumā\*\*** (Administrators vai sūdzības iesniedzējs, kas nepiekrīt MNA pieņemtajam lēmumam par administratora rīcību, var vērsties ar sūdzību tiesā, kurā ierosināta attiecīgā tiesiskās aizsardzības procesa vai maksātnespējas procesa lieta);4) apstrīdētajiem LSMPAA administratīvajiem aktiem jautājumos par sertifikāta izsniegšanu, sertifikāta darbības termiņa pagarināšanu, sertifikāta darbības izbeigšanu vai anulēšanu, kā arī administratora atkārtotu sertificēšanu (MNA lēmumu var pārsūdzēt tiesā\*). | **Tiesa** Civilprocesa likumā noteiktajā kārtībā tajā tiesā, kurā ierosināta attiecīgā tiesiskās aizsardzības procesa lieta vai maksātnespējas procesa lieta, **izskata**:1) sūdzību par MNA pieņemto lēmumu par administratora rīcību tiesiskās aizsardzības procesā, maksātnespējas procesā vai tiesiskā pienākuma uzlikšanu;2) sūdzību par kreditoru sapulces lēmumu (par administratora atlīdzības noteikšanu, atcelšanas ierosināšanu, maksātnespējas procesa izdevumu apstiprināšanu, parādnieka mantas pārdošanas termiņa pagarināšanu);3) **sūdzību par administratora lēmumu par:**a) parādnieka pārstāvja noteikšanu;b) kreditoru prasījumu atzīšanu, neatzīšanu vai daļēju atzīšanu. |

\* šos lēmumus apstrīd un pārsūdz Administratīvā procesa likumā noteiktajā kārtībā. Šo lēmumu apstrīdēšana un pārsūdzēšana neaptur to darbību.

\*\* šo lēmumu var pārsūdzēt Civilprocesa likumā noteiktajā kārtībā tajā tiesā, kurā ierosināta attiecīgā tiesiskās aizsardzības procesa lieta vai maksātnespējas procesa lieta. Sūdzības iesniegšana tiesā neaptur MNA lēmuma darbību.

\*\*\*LSMPAA izdotos administratīvos aktus un faktisko rīcību var apstrīdēt MNA. MNA lēmumu par apstrīdētajiem administratīvajiem aktiem un faktisko rīcību var pārsūdzēt tiesā.

***Maksātnespējas administrācijas loma administratoru darbības uzraudzībā.***

Maksātnespējas administrācijas tiesības tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa uzraudzībā ir noteiktas Maksātnespējas likumā. Proti, saskaņā ar Maksātnespējas likuma 174.panta pirmo daļu, lai nodrošinātu tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa uzraudzību, Maksātnespējas administrācija kontrolē administratora darbību tiesiskās aizsardzības procesā, juridiskās personas maksātnespējas procesā un fiziskās personas maksātnespējas procesā, kā arī izskata sūdzības par administratora rīcību, izņemot tos likumā noteiktos gadījumus, kad sūdzības par administratora rīcību un lēmumiem izskatāmas tiesā, kurā ierosināta attiecīgā maksātnespējas procesa vai tiesiskās aizsardzības procesa lieta. Saskaņā ar Maksātnespējas likuma 174.panta otro daļu Maksātnespējas administrācija ir tiesīga tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa uzraudzības nodrošināšanai:

1) pieprasīt valsts un pašvaldību institūcijām un bez maksas saņemt no tām jebkuru Maksātnespējas administrācijas funkciju izpildei nepieciešamo ar tiesiskās aizsardzības procesu un maksātnespējas procesu saistīto informāciju;

2) pieprasīt no tiesiskās aizsardzības procesā un maksātnespējas procesā iesaistītajām institūcijām un personām un saņemt no tām nepieciešamās ziņas un dokumentus par tiesiskās aizsardzības procesa un maksātnespējas procesa norisi;

3) pieprasīt administratoram un saņemt no viņa nepieciešamās ziņas un attiecīgos dokumentus par tiesiskās aizsardzības procesa un maksātnespējas procesa norisi;

4) pieprasīt, lai administrators uzrāda dokumentu oriģinālus, un saņemt dokumentu norakstus administratora rīcības likumības pārbaudei;

5) pieprasīt un saņemt administratora paskaidrojumus par viņa rīcību tiesiskās aizsardzības procesā un maksātnespējas procesā;

6) uzaicināt administratoru ierasties Maksātnespējas administrācijā, lai sniegtu paskaidrojumus par tiesiskās aizsardzības procesa un maksātnespējas procesa norisi;

7) uzlikt administratoram tiesisku pienākumu;

8) iesniegt tiesai pieteikumu par administratora atcelšanu no tiesiskās aizsardzības procesa un maksātnespējas procesa administratora pienākumu pildīšanas;

9) ierosināt jautājumu par administratora sertifikāta darbības izbeigšanu vai anulēšanu šajā likumā minētajos gadījumos.

Maksātnespējas likuma 175.panta pirmās daļas 2.punkts noteic, ka Maksātnespējas administrācija pieņem lēmumus par administratora rīcību tiesiskās aizsardzības procesā vai maksātnespējas procesā, kā arī par tiesiskā pienākuma uzlikšanu pārkāpuma konstatēšanas gadījumā.

Saskaņā ar Maksātnespējas likuma 176.panta trešo daļu Maksātnespējas administrācija neizskata sūdzības par administratora lēmumiem, kuru pamatā ir strīds par tiesībām.

No minētajām tiesību normām izriet, ka Maksātnespējas administrācijas uzdevums ir uzraudzīt tiesiskās aizsardzības procesa, juridiskās personas maksātnespējas procesa un fiziskās personas maksātnespējas procesa norises atbilstību normatīvajos aktos noteiktajam, kontrolējot administratoru rīcību. Administratora rīcību Maksātnespējas administrācija var pārbaudīt un kontrolēt, izmantojot Maksātnespējas likuma 174.panta otrajā daļā minētos instrumentus, tai skaitā lūgt tiesai atcelt administratoru no konkrētā procesa, kurā konstatēti pārkāpumi, uzlikt administratoram tiesisku pienākumu novērst pārkāpumu un ierosināt jautājumu par administratora sertifikāta darbības izbeigšanu vai anulēšanu Maksātnespējas likumā minētajos gadījumos.

Atbilstoši Maksātnespējas likuma 17.pantam administratora sertifikāta darbība izbeidzas līdz ar tā termiņa notecējumu vai pieņemot lēmumu par tā izbeigšanu šādos gadījumos:

1) administrators ir notiesāts par tīšu noziedzīgu nodarījumu;

2) administrators ar tiesas spriedumu atzīts par rīcībnespējīgu;

3) administrators iesniedzis iesniegumu par administratora sertifikāta darbības izbeigšanu;

4) administratoram pasludināts fiziskās personas maksātnespējas process;

5) administrators nav atkārtoti sertificēts noteiktajā kārtībā;

6) tiesa ir atcēlusi administratoru uz Maksātnespējas likuma [22.panta](http://m.likumi.lv/doc.php?id=214590#p22) otrās daļas 7.punkta pamata;

7) administratora nāves gadījumā.

Lēmumu par administratora sertifikāta darbības izbeigšanu Administratoru asociācija ir tiesīga pieņemt, ja pēdējo divu administratora sertifikāta darbības gadu laikā tiesa par normatīvo aktu pārkāpumiem ir divas reizes atcēlusi administratoru no viņa pienākumu pildīšanas. Par šādiem gadījumiem informāciju par administratora atcelšanu, kā arī attiecīgos tiesu nolēmumus Administratoru asociācijā iesniedz Maksātnespējas administrācija.

Lēmumu par administratora sertifikāta anulēšanu Administratoru asociācija ir tiesīga pieņemt, ja administrators sertificēšanas procesā sniedzis nepatiesas ziņas.

Saskaņā ar Maksātnespējas likuma 174.pantu administratora darbību tiesiskās aizsardzības procesā un maksātnespējas procesā kontrolē Maksātnespējas administrācija, kas tiesiskās aizsardzības procesa un maksātnespējas procesa uzraudzības nodrošināšanai ir tiesīga iesniegt tiesai pieteikumu par administratora atcelšanu no tiesiskās aizsardzības procesa un maksātnespējas procesa administratora pienākumu pildīšanas, kā arī ierosināt jautājumu par administratora sertifikāta darbības izbeigšanu vai anulēšanu.

 Tādējādi Maksātnespējas administrācijai ir tiesības vērtēt administratora rīcību, pamatojoties uz noteiktiem dokumentiem (Maksātnespējas likuma 174.panta otrā daļa) un konstatēt, vai ir pārkāptas maksātnespēju reglamentējošo normatīvo aktu prasības (piemēram, nav termiņā iesniegti nepieciešamie dokumenti vai sasaukta kreditoru sapulce, nav aizpildīti iesniegumi atbilstoši Maksātnespējas likumam pakārtotajiem Ministru kabineta noteikumiem utt.), bet ne vērtēt strīdus par tiesībām un tiesas vai tiesībsargājošo institūciju kompetencē pieņemamos lēmumus un jautājumus.

***Tiesas loma administratoru darbības uzraudzībā.***

Tiesa izskata sūdzības par kreditoru sapulces lēmumiem, sūdzības par Maksātnespējas administrācijas pieņemtajiem lēmumiem, kā arī sūdzības par tiem likumā noteiktiem administratora lēmumiem, ar kuriem ir nodibinātas, grozītas vai izbeigtas no maksātnespējas procesa izrietošas tiesiskās attiecības, piemēram, kreditora tiesiskais statuss procesā. Proti, tiesa, kura izskata attiecīgo juridiskās personas maksātnespējas procesa, fiziskās personas maksātnespējas procesa vai tiesiskās aizsardzības procesa lietu, izskata:

1) sūdzības par Maksātnespējas administrācijas pieņemto lēmumu par administratora rīcību tiesiskās aizsardzības procesā, juridiskās personas maksātnespējas procesā un fiziskās personas maksātnespējas procesā vai tiesiskā pienākuma uzlikšanu;

2) sūdzības par administratora lēmumu juridiskās personas maksātnespējas procesā un fiziskās personas maksātnespējas procesā (par parādnieka pārstāvja noteikšanu, par kreditoru prasījumu neatzīšanu vai daļēju atzīšanu);

3) sūdzības par šādiem kreditoru sapulces lēmumiem juridiskās personas maksātnespējas procesā un fiziskās personas maksātnespējas procesā:

a) administratora atlīdzības noteikšana;

b) administratora atcelšanas ierosināšana;

c) maksātnespējas procesa izdevumu apstiprināšana;

d) parādnieka mantas pārdošanas termiņa pagarināšana.

4) sūdzības par Maksātnespējas administrācijas pieņemto lēmumu par juridiskās personas maksātnespējas procesa depozīta izmaksu.

Ja, izskatot sūdzību par administratora lēmumu, tiesa konstatē, ka ir strīds par tiesībām, tā nosaka termiņu, kādā sūdzības iesniedzējs var celt prasību tiesā vispārējā kārtībā vai var lūgt atjaunot par strīda priekšmetu apturēto tiesvedību.

Maksātnespējas likuma 22.pantā cita starpā ir noteikta, ka tiesa pēc savas iniciatīvas atceļ administratoru. Šī panta otrajā daļā ir norādīti administratora atcelšanas pamati, tai skaitā, ja administrators neievēro maksātnespēju reglamentējošo normatīvo aktu prasības vai ļaunprātīgi izmanto savas pilnvaras. Arī Civilprocesa likuma 363.14panta otrajā daļā noteikts, ka administratoru var atcelt tiesa pēc savas iniciatīvas, ja tā, izskatot pieteikumu vai sūdzību maksātnespējas procesa lietā, konstatē, ka administrators neievēro normatīvo aktu prasības vai nepilda tiesas nolēmumu.

***Kreditoru loma administratoru darbības uzraudzībā.***

Maksātnespējas likums paredz plašas kontroles iespējas kreditoram (individuālā kārtā):

1.Kreditori ir tiesīgi saņemt informāciju no administratora elektroniskā veidā par šādiem jautājumiem (Maksātnespējas likuma 81.panta pirmā un otrā daļa):

1) parādnieka mantas pārdošanas plānu;

2) mantas neesamību parādnieka uzņēmumā;

3) administratora atlīdzības apmēru;

4) juridiskās personas maksātnespējas procesa izdevumiem;

5) kreditoru prasījumu apmierināšanas plānu;

6) nodomu atteikties no prasījumiem;

7) nodomu noslēgt izlīgumu;

8) nodomu veikt prasījuma tiesību cesiju;

9) citiem jautājumiem, kuriem ir nozīme maksātnespējas procesa norisē.

Kreditori ir tiesīgi triju dienu laikā pēc iepriekš minēto ziņu saņemšanas, ziņot administratoram par saviem iebildumiem (Maksātnespējas likuma 82.pants) un saņemt no administratora informāciju par to, vai iebildumi tiek ņemti vērā un tiek veiktas atbilstošas izmaiņas, vai arī saņemt motivētu atbildi, ja iebildumi netiek ņemti vērā (Maksātnespējas likuma 83.pants).

Ja kreditori nepiekrīt paziņotajam administratora lēmumam, viņiem ir šādas tiesības:

1) ierosināt kreditoru sapulces sasaukšanu atbilstoši Maksātnespējas likuma 88.panta pirmās daļas 2.punkta “a” un “b” apakšpunkta nosacījumiem (kreditoru sapulci tiesīgs pieprasīt balsstiesīgais kreditors, kura prasījums nav mazāks kā viena desmitā daļa no kopējās balsstiesīgo nenodrošināto kreditoru prasījumu summas un nodrošinātais kreditors, lai ierosinātu administratora atcelšanu), lai izlemtu Maksātnespējas likuma 89.pantā minētos jautājumus (administratora atlīdzības noteikšanu, administratora atcelšanas ierosināšanu, maksātnespējas procesa izdevumu apstiprināšanu, parādnieka mantas pārdošanas termiņa pagarināšanu);

2) apstrīdēt administratora rīcību šajā likumā noteiktajā kārtībā;

3) vērsties tiesā ar prasību pret administratoru par nodarītajiem zaudējumiem.

Ja kreditori izvēlas ierosināt kreditoru sapulces sasaukšanu, administrators to sasauc triju nedēļu laikā pēc pieprasījuma saņemšanas dienas (Maksātnespējas likuma 88.panta trešā daļa). Kreditoru sapulce pieņem lēmumus ar vienkāršu balsu vairākumu, balsojot tikai „par” vai „pret” (Maksātnespējas likuma 86.panta devītā un desmitā daļa). Balsis kreditoru sapulcē tiek piešķirtas tādam nenodrošinātajam kreditoram, kā arī nodrošinātajam kreditoram prasījuma nenodrošinātajā daļā un nodrošinātajā daļā Maksātnespējas likuma 90.pantā minētajā gadījumā, kura prasījums ir iesniegts Maksātnespējas likuma 73.panta pirmajā daļā minētajā kreditoru prasījumu iesniegšanas termiņā (viena mēneša termiņā) un kura prasījumu ir atzinis administrators. Ja administrators ir pieņēmis lēmumu daļēji atzīt kreditora prasījumu, balsis kreditoram piešķir atbilstoši atzītajai galvenā prasījuma summai. Balsu skaitu kreditoru sapulcē nosaka atbilstoši kreditora galvenā prasījuma summai, par katru veselu latu piešķirot vienu balsi (Maksātnespējas likuma 87.panta otrā un trešā daļa). Kreditoru sapulcē nav balsstiesību tiem kreditoriem, kuri ir atzīstami par ieinteresētajām personām atbilstoši Maksātnespējas likuma 72.pantam, kā arī personām, kuras ieguvušas prasījuma tiesības pret parādnieku no ieinteresētajām personām gada laikā pirms juridiskās personas maksātnespējas procesa pasludināšanas. Tāpat kreditoru sapulcē nav balsstiesību tiem kreditoriem, kuru kreditoru prasījumā nav norādīta Maksātnespējas likuma 73.panta ceturtās daļas 6.punktā minētā prasība un kreditors noteiktajā termiņā nav novērsis attiecīgo trūkumu (Maksātnespējas likuma 87.panta piektā un sestā daļa).

Atbilstoši Maksātnespējas likuma 91.pantam kreditors vai parādnieka pārstāvis var pārsūdzēt kreditoru sapulces lēmumu, ja tas ir prettiesisks vai pretrunā ar kreditoru kopuma interesēm. Savukārt administrators var iesniegt sūdzību par jebkuru kreditoru sapulces lēmumu. Sūdzību var iesniegt tiesā, kura pasludinājusi attiecīgo juridiskās personas maksātnespējas procesu, divu nedēļu laikā pēc kreditoru sapulces.

2. Kreditori ir tiesīgi katru ceturksni elektroniski saņemt administratora darbības pārskatu (Maksātnespējas likuma 85.pants).

3. Kreditori ir tiesīgi pretendēt uz savu prasījumu apmierinājumu atbilstoši Maksātnespējas likuma 116. un 118.pantā noteiktajai kārtībai. Proti, no par nodrošinājumu kalpojošās (ieķīlātās) mantas pārdošanas iegūtajiem naudas līdzekļiem tiek segti nodrošināto kreditoru prasījumi, savukārt no parādnieka naudas līdzekļiem, tajā skaitā līdzekļiem, kas iegūti, atsavinot parādnieka mantu, vai no citiem juridiskās personas maksātnespējas procesa finansēšanas avotiem (kreditoru, citu fizisko vai juridisko personu līdzekļiem) – tiek segti nenodrošināto kreditoru prasījumi.

4. Kreditoriem ir tiesības lemt par administratora atcelšanu, ja administrators nav nodrošinājis efektīvu maksātnespējas procesa norisi. Proti, saskaņā ar Maksātnespējas likuma 90.panta pirmo daļu, ja administrators nav nodrošinājis efektīvu maksātnespējas procesa norisi, kreditoru sapulce var pieņemt lēmumu par administratora atcelšanas ierosināšanu. Lēmums par administratora atcelšanas ierosināšanu ir pieņemts, ja par to nobalso divas trešdaļas no klātesošajiem balsstiesīgajiem kreditoriem. Minētā panta otrā daļa noteic, ka balsošanā par administratora atcelšanas ierosināšanu piedalās arī nodrošinātie kreditori. Turklāt, ja kreditoru sapulce ir izmantojusi tai 90.pantā noteiktās tiesības lemt par administratora atcelšanu un ir ierosinājusi atcelt Maksātnespējas administrācijas ieteikto un tiesas iecelto administratoru, kreditoru sapulces norīkots pārstāvis iesaka tiesai šā likuma 90.panta trešajā daļā noteiktajā kārtībā kreditoru sapulcē atbalstīto jauno administratora amata kandidātu. Nepanākot vienošanos kreditoru sapulcē par jaunu administratora amata kandidātu, tiesai to iesaka Maksātnespējas administrācija (Maksātnespējas likuma 59.panta ceturtā daļa).

Norādāms, ka kreditoru sapulces tiesības ierosināt administratora atcelšanu ir nopietns instruments, ar kuru var kontrolēt administratora darbību maksātnespējas procesā. Citi veidi, kā kreditori var nodrošināt administratora darbības atbilstību ir Maksātnespējas likumā paredzētās kreditoru tiesības iesniegt savus iebildumus administratoram par Maksātnespējas likuma 81.pantā minētajiem jautājumiem, kā arī par parādnieka mantas pārdošanas plānu. Piemēram, ja kreditoru ieskatā administratora sagatavotais mantas pārdošanas plāns nenodrošinās efektīvu mantas pārdošanu un līdz ar to kreditoru prasījumu apmierināšanu, kreditori saskaņā ar Maksātnespējas likuma 113.panta trešo daļu 15 dienu laikā no dienas, kad nosūtīts parādnieka mantas pārdošanas plāns, ir tiesīgi iesniegt administratoram priekšlikumu par parādnieka mantas pārdošanu kā lietu kopību. Katram kreditoram ir tiesības iebilst pret administratora priekšlikumu par neieķīlātās parādnieka mantas pārdošanas veidu, piedāvāto prasījumu cedēšanu un plānotajām maksātnespējas procesa izmaksām. Ja administrators, izvērtējot saņemtos iebildumus, atzīst tos par pamatotiem, viņš atbilstoši precizē plānu un paziņo par to iesaistītajām pusēm. Ja administrators saņemtos iebildumus neatzīst par pamatotiem, viņš sniedz motivētu atbildi iesniedzējam (Maksātnespējas likuma 113.panta ceturtā daļa). Tā rīkojoties administrators uzņemas Maksātnespējas likuma 29.pantā minēto atbildību un risku, ka kreditori izmantos Maksātnespējas likuma 30.pantā noteiktās tiesības celt tiesā prasību pret administratoru, ja administrators ar savu rīcību ir nodarījis zaudējumus valstij, parādniekam, kreditoriem vai citām personām.

5.Kreditori ir tiesīgi izmantot Maksātnespējas likuma 176.pantā noteiktās tiesības iesniegt Maksātnespējas administrācijai sūdzību par administratora rīcību, ja kreditoru likumiskās tiesības ir aizskartas. Proti, saskaņā ar Maksātnespējas likuma 174.panta pirmo daļu, lai nodrošinātu tiesiskās aizsardzības procesa un maksātnespējas procesa uzraudzību, Maksātnespējas administrācija kontrolē administratora darbību tiesiskās aizsardzības procesā un maksātnespējas procesā, kā arī izskata sūdzības par administratora rīcību, izņemot tos likumā noteiktos gadījumus, kad sūdzības par administratora rīcību un lēmumiem izskatāmas tiesā, kurā ierosināta attiecīgā maksātnespējas procesa lieta.

6.Kreditori, kas nepiekrīt Maksātnespējas administrācijas pieņemtajam lēmumam par administratora rīcību, mēneša laikā no lēmuma saņemšanas dienas var vērsties ar sūdzību tiesā, kurā ierosināta attiecīgā tiesiskās aizsardzības procesa vai maksātnespējas procesa lieta (Maksātnespējas likuma 177.pants).

7.Ja kreditorus neapmierina administratora lēmums par parādnieka pārstāvja noteikšanu (Maksātnespējas likuma 68.pants) vai lēmums par kreditoru prasījumu atzīšanu, neatzīšanu vai daļēju atzīšanu (Maksātnespējas likuma 75.pants), viņi var šo lēmumu pārsūdzēt tiesā (Maksātnespējas likuma 68.panta septītā daļa un 80.pants).

8.Ja kreditorus nepamierina kreditoru sapulces lēmums, šādu lēmumu var arī pārsūdzēt tiesā (Maksātnespējas likuma 91.pants).

9.Kreditori ir tiesīgi izmantot Maksātnespējas likuma 30.pantā noteiktās tiesības vērsties tiesā ar prasību pret administratoru par nodarītajiem zaudējumiem.

**4.2.Starptautiskā pieredze.**

Izvērtējot Eiropas Savienības valstu praksi administratoru efektīvas uzraudzības un maksātnespējas procesa tiesiskas norises nodrošināšanā, var secināt, ka pastāv trīs uzraudzības sistēmas modeļi:

1.administratoru uzraudzību nodrošina specializētas maksātnespējas tiesas vai profesionāli, maksātnespējas procesa uzraudzībai apmācīti tiesu ierēdņi. Šāda sistēma darbojas Anglijā, Beļģijā, Nīderlandē, Vācijā;

2.administratoru uzraudzību veic neatkarīga valsts iestāde, kurai valsts piešķīrusi šādas pilnvaras. Šī sistēma darbojas Somijā, Zviedrijā un Lietuvā;

3.administratoru uzraudzību veic kreditoru sapulce un/vai kreditoru komiteja. Šādi administratoru uzraudzība tiek veikta Igaunijā.

Jāpiebilst, ka pat Somijā un Zviedrijā, lai cik liberāli būtu abu valstu maksātnespējas likumi (proti, administratoram ir plaša saimnieciskā un tiesiskā brīvība, darbojoties parādnieka vārdā), tiek paredzēta administratora rīcības un pieņemto lēmumu tiesiskuma un efektivitātes izvērtēšana. Gan Somijā, gan Zviedrijā administratoriem nav nepieciešams iegūt speciālu licenci jeb sertifikātu – maksātnespējīgo uzņēmumu administrēšanu galvenokārt veic Zviedrijas Advokātu asociācijas biedri vai attiecīgi Somijas Advokātu asociācijas biedri, kas nozīmē, ka abās valstīs administratoru rīcības atbilstību profesionālajiem standartiem izvērtē šīs asociācijas, tomēr ne Somijā, ne Zviedrijā administratoru uzraudzība nav atstāta tikai advokātu asociāciju kompetencē. Tieši pretēji – Somijā 1995.gadā tika izveidots Bankrota Ombudsmeņa birojs, kas uzrauga administratoru rīcības un lēmumu tiesiskumu, jo tika secināts, ka kreditoru veiktā uzraudzība, kā arī disciplinārlietas pret administratoriem tomēr nav pietiekamas efektīvas uzraudzības nodrošināšanai[[8]](#footnote-8).

**4.3.Problemātikas izvērtējums.**

***Maksātnespējas administrācijas aktivitātes administratoru darbības uzraudzībā***

Maksātnespējas procesa tiesiskas norises uzraudzības sistēma Latvijā ir attīstījusies pakāpeniski – sākotnēji par procesa dalībnieku tiesiskuma uzraudzību atbildīga bija tiesa. Tiesu noslogotības dēļ šī funkcija tika nodota Maksātnespējas administrācijai, kas kā neatkarīga un objektīva iestāde veic administratoru lēmumu un rīcības tiesiskuma uzraudzību.

Izmantojot normatīvajos aktos Maksātnespējas administrācijai piešķirto kompetenci, administratoru uzraudzība tiek veikta:

1. izskatot saņemtās kreditora, komercsabiedrības (tiesiskās aizsardzības procesā), fiziskās personas (šīs personas maksātnespējas procesā), parādnieka pārstāvja (juridiskās personas maksātnespējas procesā) vai trešās personas, kuras likumiskās tiesības ir aizskartas, sūdzības par administratora rīcību;
2. veicot pastāvīgu tiesiskās aizsardzības procesa un maksātnespējas procesa uzraudzību pēc savas iniciatīvas iekšējos normatīvajos aktos noteiktajā kārtībā un apmērā.

**Pieņemtie lēmumi**

Laika periodā no 2009.gada līdz 2013.gadam (deviņos mēnešos), izskatot sūdzības un veicot administratoru darbības uzraudzību, Maksātnespējas administrācija ir pieņēmusi 1658 lēmumus. Sūdzību izskatīšanas rezultātā 576 gadījumos Maksātnespējas administrācija konstatēja normatīvo aktu pārkāpumus administratoru rīcībā. Kopējais tiesā iesniegto pieteikumu skaits par administratoru atcelšanu minētā laika periodā bija 561 gadījumos.

Ievērojot to, ka Maksātnespējas administrācijas lēmumu par administratora rīcību tiesiskās aizsardzības procesā vai maksātnespējas procesā tiesiskuma kontroli veic tiesa, norādāms, ka laika periodā no 2009.-2013.gadam (deviņos mēnešos) tiesā iesniegtas 264 sūdzības par Maksātnespējas administrācijas pieņemtajiem lēmumiem. Ar tiesas lēmumu atcelto Maksātnespējas administrācijas lēmumu skaits ir 2.4% no kopējā pieņemto lēmumu skaita (1658).

Veicot sūdzību izskatīšanu, Maksātnespējas administrācija vienlaikus apkopo un analizē jautājumu loku, par kuriem visbiežāk tiek iesniegtas sūdzības.

**Jautājumu loks (biežākie gadījumi), kad administratoru rīcībā konstatēti normatīvo aktu pārkāpumi**

|  |  |
| --- | --- |
| *Nr.p.k.:* | *būtība* |
| 1. | Administrators neizskata sūdzības par konkrētā tiesiskās aizsardzības procesa vai maksātnespējas procesa norisi normatīvajos aktos noteiktajos termiņos un kārtībā; nesniedz atbildi pēc būtības informācijas pieprasītājam |
| 2. | Administrators neveic parādnieka dokumentu un mantas pieņemšanu / pārņemšanu/pārdošanu normatīvajos aktos noteiktajā kārtībā un termiņos |
| 3. | Maksātnespējas reģistrā normatīvajos aktos noteiktajā kārtībā netiek iesniegts kreditoru sapulču protokols vai dokuments, kas apliecina, ka kreditoru sapulce nav notikusi |
| 4. | Maksātnespējīgajai fiziskai personai netiek pieprasīts veikt mantas pārdošanas un kreditoru prasījumu apmierināšanas plāna grozījumus atbilstoši nodrošināto kreditoru pieprasījumiem |
| 5. | Administrators neveic komercsabiedrības tiesiskās aizsardzības procesa plāna izpildes kontroli; normatīvajos aktos noteiktajos gadījumos neiesniedz tiesā pieteikumu par tiesiskās aizsardzības procesa izbeigšanu  |
| 6. | Administrators neveic fiziskās personas maksātnespējas procesa plāna izpildes kontroli; normatīvajos aktos noteiktajos gadījumos neiesniedz tiesā pieteikumu par fiziskās personas maksātnespējas procesa izbeigšanu |
| 7. | Administratora pilnvaru izmantošana darba tiesisko attiecību jomā (atbrīvošana no darba, informācijas nesniegšana Valsts ieņēmumu dienestam, neizmaksātā darba alga, sadarbība ar Valsts darba inspekciju) |
| 8. | Administratora lēmuma pieņemšana par parādnieka pārstāvja noteikšanu. |

***Tiesas aktivitātes administratoru darbības uzraudzībā***

Atbilstoši šajā informatīvajā ziņojumā minētajam administratorus uzrauga arī tiesas, īstenojot tām ar normatīvajiem aktiem piešķirtās tiesības, tai skaitā atcelt administratoru no amata pienākumu pildīšanas konkrētā juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā pēc savas iniciatīvas, vai pēc Maksātnespējas administrācijas priekšlikuma, kā arī izskatīt sūdzības par administratora pieņemtajiem lēmumiem.

Saskaņā ar Maksātnespējas administrācijas rīcībā esošajām ziņām tiesas laika periodā no 2009.gada līdz 2013.gadam (deviņos mēnešos) pēc Maksātnespējas administrācijas priekšlikuma administratorus no amata pienākumu pildīšanas konkrētā juridiskās personas maksātnespējas procesā, fiziskās personas maksātnespējas procesā un tiesiskās aizsardzības procesā ir atcēlušas 346 gadījumos (skatīt tabulā):

**Tiesas pieņemtie lēmumi par administratora atcelšanu**

|  |  |  |  |  |  |
| --- | --- | --- | --- | --- | --- |
| Gadi | 2009 | 2010 | 2011 | 2012 | 20139 mēnešos |
| Maksātnespējas administrācijas tiesā iesniegtie pieteikumi | 16 | 86 | 79 | 163 | 50 |
| Tiesas pieņemtie lēmumi Maksātnespējas administrācijas iesniegtā pieteikuma apmierināšanu | 12 | 61 | 72 | 159 | 42 |

***Latvijas Sertificēto maksātnespējas procesa administratoru asociācijas darbības uzraudzībā***

Papildus minētajam būtu norādāma arī informācija par administratora sertifikāta darbības izbeigšanu un administratora sertifikāta anulēšanu. Saskaņā ar Administratoru asociācijas sniegtajām ziņām Administratoru asociācija no 2009.gada 1.janvāra (Administratoru asociācija valsts pārvaldes uzdevumus maksātnespējas procesa administratoru sertificēšanas jomā veic, sākot no 2009.gada 1.janvāra) ir pieņēmusi 40 šāda veida lēmumus (skatīt tabulā):

**Gadījumi, kuros Administratoru asociācija pieņēmusi lēmumu par sertifikāta darbības termiņa izbeigšanu no 2009.gada 1.janvāra**

|  |  |
| --- | --- |
| Administrators ir notiesāts par tīšu noziedzīgu nodarījumu | 4 |
| Administrators iesniedzis iesniegumu par administratora sertifikāta darbības izbeigšanu | 2 |
| Administrators nav atkārtoti sertificēts noteiktajā kārtībā | 28 |
| Pēdējo divu administratora sertifikāta darbības gadu laikā tiesa par normatīvo aktu pārkāpumiem ir divas reizes atcēlusi administratoru no viņa pienākumu pildīšanas | 5 |
| Administratora nāves gadījumā | 1 |
| Kopā: | 40 |

 Viens no galvenajiem iemesliem administratoru sertifikātu darbības izbeigšanai līdz šim ir bijis administratoru pieļautie normatīvo aktu pārkāpumi profesionālajā darbībā. Faktu, vai administrators savā darbībā ir pieļāvis normatīvo aktu pārkāpumus, konstatē Maksātnespējas administrācija un tiesa. Saskaņā ar Administratoru asociācijas sniegtajām ziņām ir vērojama šāda statistika par sertificētajiem administratoriem un to rīcībā konstatētajiem pārkāpumiem atkarībā no administratoriem izsniegtajiem sertifikātiem:

**4.4.Secinājumi**

Veicot maksātnespējas procesa uzraudzību, jo īpaši stājoties spēkā jaunajam Maksātnespējas likumam, liela nozīme ir maksātnespējas procesa caurspīdīgumam un kreditoru pārliecībai par tā likumīgu un efektīvu norisi**. Lai arī Maksātnespējas likumā paredzētā uzraudzības sistēma ir efektīva un skaidri sadalīta, pēdējā laika prakse liecina, ka spēkā esošajā uzraudzības instrumentu klāstā iztrūkst administratoru disciplināratbildība, kas nodrošinātu, ka administratoru darbība tiktu izvērtēta vienas institūcijas ietvaros – Disciplinārlietu komisijā. Tās pienākums būtu izšķirt jau šobrīd normatīvajos aktos noteikto institūciju (Maksātnespējas administrācijas, Administratoru asociācijas, tiesas, kreditoru) viedokļus par administratoru rīcību, tādējādi harmonizējot šobrīd esošās administratoru uzraudzības metodes.**

Ievērojot minēto, Tieslietu ministrija ir iecerējusi paredzēt, ka disciplinārlietu pret administratoru varētu ierosināt par administratoru darbību regulējošu normatīvo aktu būtisku pārkāpumu, kas radījis kaitējumu valsts vai privātpersonu interesēm, profesionālo ētikas normu pārkāpšanu, Maksātnespējas administrācijas apstiprinātās metodikas neievērošanu un citu ar administratoru darbību saistītu iekšējo normatīvo aktu pārkāpumu. Vienlaikus ar disciplinārlietas ierosināšanu Maksātnespējas administrācijas direktoram būtu piešķiramas tiesības atstādināt administratoru no amata darbību veikšanas līdz disciplinārlietas izlemšanai.

Disciplinārlietu komisijai būtu tiesības uzlikt administratoram vienu no šādiem disciplinārsodiem:

1) izteikt piezīmi;

2) izteikt rājienu;

3) uzlikt naudas sodu (tai skaitā atcelt administratoru no amata).

Disciplinārlietas izskatīšanu nodrošinātu disciplinārlietu komisija, kuras darbu nodrošinātu Maksātnespējas administrācija. Disciplinārlietu komisijas lēmumi par disciplinārsodu uzlikšanu būtu pārsūdzami Disciplinārtiesā (sīkāk par lēmumu pārsūdzēšanu skatīt informatīvajā ziņojumā par vienotā disciplināratbildības regulējuma ieviešanu).

Ierosināt disciplinārlietu pret administratoru varētu tiesnesis, prokurors, Maksātnespējas administrācija, kā arī disciplinārlieta varētu tikt ierosināta, pamatojoties uz personas sūdzību.

**Papildus Tieslietu ministrijas ieskatā uz administratora profesiju būtu attiecināmas likuma „Par interešu konflikta novēršanu valsts amatpersonu darbībā” prasības. Proti, administratori amata darbībā būtu pielīdzināmi valsts amatpersonām, un uz viņiem būtu attiecināms regulējums par amatpersonu ienākumu deklarēšanu un likums „Par interešu konflikta novēršanu valsts amatpersonu darbībā”, t.sk. nosacījums par Korupcijas novēršanu un apkarošanas biroja uzraudzību.**

**Tā kā šīs ir fundamentālas izmaiņas sistēmā, kā arī Satversmes tiesas 2011.gada 22.novembra sprieduma lietā Nr.2011-04-01 izpildes nodrošināšanai ievērojot tiesisko paļāvību, īpaši rūpīgi ir pārdomājams minēto reformu ieviešanas termiņš, paredzot saprātīgu pārejas periodu.**

**5.Informatīvajā ziņojumā piedāvātā risinājuma ieviešanai nepieciešamais finansējums**

Saskaņā ar Informatīvajā ziņojumā norādītajiem iespējamiem risinājumiem, lai pilnveidotu administratoru kompetenci sarežģītu procesu administrēšanā, tajā skaitā izvērtējot administratoru iecelšanas procesa efektivitāti, un nodrošinātu caurskatāmāku atskaitīšanās sistēmu par maksātnespējas procesa administratoru ienākumiem, paredzētas būtiskas izmaiņas gan maksātnespējas procesa administratoru apmācības un sertificēšanas kārtībā, gan administratoru darbības uzraudzībā.

Lai nodrošinātu izmaiņu ieviešanu Maksātnespējas administrācijā, kā arī lai veiktu Informatīvajā ziņojumā norādītās funkcijas, nepieciešams noteikt papildus finansējumu. Maksātnespējas administrācijai būs nepieciešams organizēt lielāku skaitu kvalifikācijas pilnveides pasākumu, kā arī saistībā ar izmaiņām administratoru uzraudzības jomā būs jānodrošina disciplinārlietu komisijas darba norise gatavojot disciplinārlietu komisijas sēdei nepieciešamo dokumentāciju, protokolējot minētās sēdes, gatavojot rīkojuma projektus par disciplinārlietu komisijas lēmumiem, kā arī sniedzot cita veida atbalstu Tieslietu ministrijai savu pienākumu izpildes nodrošināšanai.

Ņemot vērā to, ka šobrīd līdzīgas funkcijas attiecībā uz pārējām brīvajām juridiskajām profesijām un tiesām Tieslietu ministrijā veic seši darbinieki, proporcionāli paredzot iespējamo Maksātnespējas administrācijas slodzi, plānots, ka nepieciešamas papildus trīs amata vietas.

|  |  |  |  |  |  |
| --- | --- | --- | --- | --- | --- |
| **EKK** | **Izdevumu postenis** | **Skaits** | **Vidējā summa, *euro*** | **Mēnešu skaits** | **KOPĀ, *euro*** |
|  | **Izdevumi kopā** | **58 196** |
| **1000** | **Atlīdzība** | **45 974** |
| **1100** | **Atalgojums** | **35 784** |
| 1110 | Darba samaksa | 35 784 |
| 1114 | Juriskonsults (36.saime, II līmenis, 9.mēnešalgu grupa) | 3 | 994 | 12 | 35 784 |
| **1200** | **Darba devēja valsts sociālās apdrošināšanas obligātās iemaksas, pabalsti un kompensācijas** | **10 190** |
| 1210 | Darba devēja valsts sociālās apdrošināšanas obligātās iemaksas 23.59% | 8 653 |
| 1221 | Atvaļinājuma pabalsts 30% no mēnešalgas | 895 |
| 1227 | Veselības apdrošināšana (3 darbinieki x 214 *euro*)  | 642 |
| **2000** | **Preces un pakalpojumi** | **9 222** |
| **2200** | **Pakalpojumu apmaksa** | **8 560** |
| 2219 | Sakaru pakalpojumi (elektroniskais paraksts u.c.) | 3 | 15 | 12 | 540 |
| 2219 | Telefona un interneta fiksētais tarifs | 3 | 10 | 12 | 360 |
| 2219 | Telefona un interneta ievilkšana | 1 | 1 450 | 1 | 1450 |
| 2219 | Pasta pakalpojumi | 3 | 3 | 12 | 108 |
| 2243 | Datortehnikas apkalpošana | 3 | 10 | 12 | 360 |
| 2244 | Izdevumi par apkuri 40m2 | 40 | 2 | 12 | 960 |
| 2244 | Izdevumi par elektroenerģiju | 3 | 25 | 12 | 900 |
| 2244 | Izdevumi par ūdeni un kanalizāciju | 3 | 2 | 12 | 72 |
| 2244 | Telpu uzkopšana 40m2 | 40 | 2 | 12 | 960 |
| 2251 | Antivīrusa licence | 3 | 30 | 1 | 90 |
| 2261 | Telpu noma 40m2 | 40 | 5 | 12 | 2400 |
| 2279 | Darbinieku apmācība | 3 | 60 | 2 | 360 |
| **2300** | **Krājumi, materiāli, energoresursi, preces, biroja preces un inventārs, kurus neuzskaita kodā 5000** | **662** |
| 2311 | Kancelejas preces | 3 | 7 | 12 | 252 |
| 2312 | UPS | 3 | 80 | 1 | 240 |
| 2312 | Printers | 1 | 170 | 1 | 170 |
| **5238** | **Dators (ar monitoru un programmu nodrošinājumu)** | **3** | **1000** | **1** | **3000** |

**2015.gads**

|  |  |
| --- | --- |
| **Izdevumi - kopā** | **58 196 004** |
| Uzturēšanās izdevumi | 55 196 |
| Kārtējie izdevumi | 55 196 |
| Atlīdzība | 45 974 |
| Atalgojums | 35 784 |
| Preces un pakalpojumi | 9 222 |
| Kapitālie izdevumi | 3000 |
| Pamatkapitāla veidošana | 3000 |

**2016.gads un turpmāk**

|  |  |
| --- | --- |
| **Izdevumi - kopā** | **54 786** |
| Uzturēšanās izdevumi | 54 786 |
| Kārtējie izdevumi | 54 786 |
| Atlīdzība | 45 974 |
| Atalgojums | 35 784 |
| Preces un pakalpojumi | 8 812 |

Maksātnespējas administrācija telpas nomā no Tiesu namu aģentūras, bet, tā kā saskaņā ar spēkā esošo līgumu nav ne atbilstošu telpu, ne cita tehniskā nodrošinājuma, lai izveidotu papildu trīs darba vietas, arī tam nepieciešams finansējums. Telpu platība, kas norādīta tāmē un ko Maksātnespējas administrācijai būtu nepieciešams papildus nomāt, veidojas gan no nepieciešamās telpu platības, lai nodrošinātu darba vietu izvietošanu, gan arī no nepieciešamās platības, kur novietot procesa gaitā izveidojušās lietas (dokumentu mapes). Norādīto platību iespējams nomāt Mārstaļu ielā 19 – ēkā, kurā atrodas Maksātnespējas administrācija.

Pārējās preču un pakalpojumu plānotās izmaksas norādītas saskaņā ar regulāri veiktajiem maksājumiem Maksātnespējas administrācijas funkciju nodrošināšanai, izrēķinot konkrētam pakalpojumam vidējo summu mēnesī un izdalot to uz nodarbināto skaitu.

Mēnešalgas norādītas saskaņā ar Ministru kabineta 2013.gada 29.janvāra noteikumu Nr.66 „Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” 3.pielikumu, atbilstoši plānotai amata saimei, līmenim un amatam atbilstošai mēnešalgas grupai.

Nomātās telpas saskaņā ar Tieslietu ministrijas, Maksātnespējas administrācijas un SIA Lattelecom 30.04.2010. līgumu Nr.1-6.1/44 "Korporatīvā datu un balss pārraides tīkla izveidošana un uzturēšana (TM 2009/56) būs nepieciešams aprīkot ar lokālajiem telefoniem un piekļuvēm internetam. SIA Lattelecom pārstāvis, ņemot vērā plānoto darba vietu skaitu un telpas platību, sniedza aptuvenu informāciju par iespējamām telefonu un interneta ierīkošanas izmaksām.

Sakarā ar to, ka Maksātnespējas administrācijai nav datortehnikas, UPS un printera, lai ierīkotu trīs jaunas darba vietas, arī šiem mērķiem nepieciešams finansējums.

Tieslietu ministrs J. Bordāns

06.12.2013. 09:05

9225

A.Šķēle

67046147, agnese.skele@tm.gov.lv

1. Sertifikāta darbība izbeigta gadījumā, ja tiesa atcēlusi administratoru no pienākumu pildīšanas maksātnespējas procesā par pilnvaru ļaunprātīgu izmantošanu. Maksātnespējas likuma 22. panta otrās daļas 7. punkts. [↑](#footnote-ref-1)
2. Sertifikāta darbība izbeigta gadījumā, ja pēdējo divu administratora sertifikāta darbības laikā tiesa par normatīvo aktu pārkāpumiem ir divas reizes atcēlusi administratoru no viņa pienākumu pildīšanas. [↑](#footnote-ref-2)
3. Sertifikātu anulē, ja administrators sertificēšanas procesā sniedzis nepatiesas ziņas. Maksātnespējas likuma 17.panta trešā daļa. [↑](#footnote-ref-3)
4. Bulgārija, Spānija, Igaunija, Ungārija, Polija, Portugāle, Čehija, Rumānija, Slovākija, Slovēnija [↑](#footnote-ref-4)
5. Latvija, Lietuva, Igaunija, Bulgārija, Francija, Polija, Portugāle, Čehija, Rumānija, Apvienotā Karaliste, Slovākija, Slovēnija [↑](#footnote-ref-5)
6. Inacio E. Regulating the Profession of Insolvency Practitioners within the European Union, INSOL Europe Academic Forum Annul Conference, Stockholm, Sweden, 30 eptember - 1 October 2009, Technical Series INSOL Europe Academic Forum, The European Insolvency Regulation: An update, ISBN 978-0-9558364-5-9, p.95-107. [↑](#footnote-ref-6)
7. EBRD Insolvency Office Holder Principles. European bank for Reconstruction and Development, 2007 [↑](#footnote-ref-7)
8. skat. Marinas Vatanen prezentāciju „Liability and Supervision of Administrators of Bankruptcy Estates in Finland” INSOL Europe mājaslapā ([www.insol-europe.org/download/file/546](http://www.insol-europe.org/download/file/546)) [↑](#footnote-ref-8)